Document ID: 32014R0221

REGOLAMENT TA’ IMPLIMENTAZZJONI TAL-KUMMISSJONI (UE) Nru 221/2014
tas-7 ta’ Marzu 2014
li jemenda r-Regolament (KE) Nru 288/2009 f'dak li għandu x'jaqsam mal-iffissar tal-allokazzjoni indikattiva tal-għajnuna mill-Iskema tal-Frott u l-Ħxejjex fl-Iskejjel
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (UE) Nru 1370/2013 tas-16 ta’ Diċembru 2013 li jiddetermina miżuri dwar l-iffissar ta’ ċerti għajnuniet u rifużjonijiet relatati mal-organizzazzjoni komuni tas-swieq tal-prodotti agrikoli (1), u b'mod partikolari l-Artikolu 5(2) tiegħu,
Billi:
(1)
L-Artikolu 5 tar-Regolament (UE) Nru 1370/2013 jistabbilixxi l-ammont totali tal-għajnuna tal-Unjoni għall-għoti ta’ frott u ħaxix, frott u ħaxix ipproċessat u prodotti tal-banana lit-tfal kif imsemmi fl-Artikolu 23 tar-Regolament (UE) Nru 1308/2013 tal-Parlament Ewropew u tal-Kunsill (2) (minn hawn ’il quddiem “l-iskema tal-frott u l-ħxejjex fl-iskejjel”). Barra minn hekk, l-Artikolu 5 tar-Regolament (UE) Nru 1370/2013 jiffissa r-rati massimi ta’ kofinanzjament u l-ammont minimu ta’ dik l-għajnuna għal kull Stat Membru.
(2)
Il-Kummissjoni għandha tiffissa l-allokazzjoni indikattiva tal-għajnuna mill-iskema tal-frott u l-ħxejjex fl-iskejjel lil kull Stat Membru fuq il-bażi tal-kriterji msemmija fl-Artikolu 23(5) tar-Regolament (UE) Nru 1308/2013. Barra minn hekk, il-Kummissjoni għandha tevalwa perjodikament jekk l-allokazzjoni indikattiva tkunx għadha konsistenti ma’ dawk il-kriterji.
(3)
L-Anness II tar-Regolament tal-Kummissjoni (KE) Nru 288/2009 (3) jistabbilixxi l-ammont tal-allokazzjoni indikattiva tal-għajnuna mill-Unjoni għal kull Stat Membru, ibbażat fuq il-baġit totali tal-Unjoni ta’ EUR 90 miljun. Billi r-Regolament (UE) Nru 1370/2013 iżid il-baġit totali għall-iskema tal-frott u l-ħxejjex fl-iskejjel għal EUR 150 miljun u jiffissa rati ġodda ta’ kofinanzjament, għandha tiġi ffissata allokazzjoni indikattiva ġdida.
(4)
L-allokazzjoni indikattiva l-ġdida għandha tqis ukoll il-kriterji msemmija fl-Artikolu 23(5) tar-Regolament (UE) Nru 1308/2013 ibbażati fuq l-aktar dejta reċenti disponibbli mill-2012 fir-rigward tan-numru ta' tfal ta’ bejn is-sitta u l-għaxar snin bħala proporzjon tal-popolazzjoni fir-reġjuni tal-Istat Membru.
(5)
Għaldaqstant, ir-Regolament (KE) Nru 288/2009 għandu jiġi emendat skont dan. Minħabba l-istruttura perjodika tas-sena skolastika, l-allokazzjoni indikattiva l-ġdida għandha tibda tapplika mill-1 ta' Awwissu 2014.
(6)
Il-miżuri previsti f'dan ir-Regolament huma skont l-opinjoni tal-Kumitat ta' Ġestjoni għall-Organizzazzjoni Komuni tas-Swieq Agrikoli,
ADOTTAT DAN IR-REGOLAMENT:
Artikolu 1
Emenda lir-Regolament (KE) Nru 288/2009
L-Anness II jinbidel bit-test fl-Anness ta’ dan ir-Regolament.
Artikolu 2
Dħul fis-seħħ u applikazzjoni
Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Għandu japplika mill-1 ta’ Awwissu 2014.
Dan ir-Regolament jorbot fl-intier tiegħu u japplika direttament fl-Istati Membri kollha.
Magħmul fi Brussell, is-7 ta’ Marzu 2014.

Labels: 17
19
5
3
12
15